***Informācija plašsaziņas līdzekļiem***

*09.04.2025.*

*Dzejas pusnakts organizatori*

*dzejaspusnakts@gmail.com*

**DZEJA, MŪZIKA UN APZINĀTA PATĒRIŅA KULTŪRA – “DZEJAS PUSNAKTS” IEPIRKŠANĀS CENTRĀ “OLIMPIA”**

**Ceturtdien, 17. aprīlī, iepirkšanās centrā “Olimpia” (Āzenes ielā 5) notiks dzejas un elektroniskās mūzikas cikla “Dzejas pusnakts” trīspadsmitais pasākums, kurā visas nakts garumā uzstāsies dzejnieki, diskžokeji, videožokeji un dejotāji.**

Pasākumā “Dzejas pusnakts Olimpia” uzstāsies dzejnieki – Amanda Kaufmane, Inga Gaile, Agnese Radziņa, Jelena Glazova kopā ar Igoru Gubenko, Kārlis Vērdiņš, Grēta Volkoviča, Vaida Vovere, Māra Ulme –, kuri pasākumam izvēlējušies savus pusnakts pseidonīmus, tādēļ pasākuma laikā šie mākslinieki būs atpazīstami tādos “pusnakts vārdos” kā “akcija”, “zaglis”, “tēlota nepietiekamība” u.c.. Programmu papildinās arī muzikālā apvienība “Birka” jeb mūziķi Zvīņas un Klaudijs. Dzeja kontrastēs ar elektronisko mūziku, ko atskaņos pasākumu cikla Fenomenālais DJ duo (Krista Kaufmane un Gerda Roze Medne), bet ar video projekcijām pasākumu papildinās Fantastiskais VJ duo (Anna Marija Baleviča un Rio Bariss).

Otrajā stāvā, ēdināšanas zonā, varēs klausīties dzīvo radio “FM Lojalitātes karte”, kurā gan par patēriņa kultūru un dzeju kā preci sarunāsies dzejnieki un vadītājas (Justīne Bondare, Asnāte Jauja, Amanda Kaufmane), gan norisināsies brīvais mikrofons, kurā piedalīties aicināts ikviens. Visa pasākuma norises laikā ēdienus un dzērienus būs iespējams iegādāties no iepirkšanās centra “Olimpia” ēdinātājiem. Biļetes uz pasākumu pieejamas Ticketshop.lv platformā par 15 EUR, studentiem un skolēniem par 13 EUR. Organizatori informē, ka pie ieejas būs jāuzrāda personu apliecinošs dokuments (pase vai ID karte; nepilngadīgām personām tiks nodrošinātas atsevišķas krāsas aproces), kā arī notiks somu pārbaude (šķidrumi būs jāatstāj pie ieejas durvīm).

“Ikkatrs no mums ikdienā dodas iepirkties. Tomēr tikai retais iedomājas par patēriņa kultūras fenomenu, kurā dzīvojam, un tā sekas uz vidi, veselību, finansiālo stāvokli, atkarībām. Šajā “Dzejas pusnaktī” ar literatūras palīdzību pētīsim un diskutēsim par šo 21. gadsimta sabiedrības parādību,” stāsta pasākuma producents Kārlis Knospiņš.

"Dzejas pusnakts" mērķis ir atklāt dzeju kā modernu mākslas nozari, kas iesaista auditoriju, piedāvājot platformu mākslinieku brīvai pašizpausmei un mijiedarbībai ar citiem mākslas veidiem. “Dzejas pusnakts” pasākumi kļuvuši par regulāru Rīgas kultūras daļu, norisinoties tādās unikālās vietās kā baznīca, tirgus, skola, kazino, muzejs, cirks u.c.

**Vairāk informācijas**: “Dzejas pusnakts” sociālajos medijos

Instagram - @dzejaspusnakts (<https://www.instagram.com/dzejaspusnakts>)

Facebook - Dzejas pusnakts (<https://www.facebook.com/dzejaspusnakti>)